Diari Oficial de la Generalitat Valenciana


Sumari del DOGV 8908, del 18-09-2020 (2020/7352)

RESOLUCIÓ de 9 de setembre de 2020, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'aproven les revisions dels plans de prevenció d'incendis forestals dels parcs naturals del Penyal d'Ifac i del Montgó.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8908

Data del DOGV
:   18-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7352


Data del document
:   09-09-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 9 de setembre de 2020, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'aproven les revisions dels plans de prevenció d'incendis forestals dels parcs naturals del Penyal d'Ifac i del Montgó. [2020/7352]  
La xarxa d'espais naturals ha sigut sempre un objectiu prioritari de totes les actuacions de prevenció d'incendis forestals desenvolupades per la Generalitat, prioritat que s'ha manifestat tant en les figures de planificació com en les d'actuació.  
No obstant això, els espais naturals, per les seues característiques, requereixen figures pròpies d'ordenació sectorial, tant en matèria ambiental general com, en aquest cas, en prevenció d'incendis forestals. Conscients d'aquesta realitat, s'aprovà el pla de prevenció d'incendis forestals del parc natural del Penyal d'Ifac, mitjançant la Resolució d'1 de juny de 2006, del conseller de Territori i Habitatge (DOGV 5280, 14.06.2006) i el pla de prevenció d'incendis forestals del parc natural del Montgó, mitjançant la Resolució de 4 de juny de 2006, del conseller de Territori i Habitatge (DOGV 5299, 10.07.2006). Ambdós plans amb una vigència prevista de deu anys des de la seua aprovació.  
Durant el procés de revisió s'ha realitzat una anàlisi del grau de compliment aconseguit dels plans aprovats, així com una fase de consultes a diferents agents implicats en la gestió dels parcs naturals.  
  
La directriu bàsica seguida en les revisions ha sigut l'adaptació dels plans a la realitat actual, així com a les infraestructures de prevenció d'incendis previstes en el Pla de prevenció d'incendis forestals de la demarcació d'Altea, sent una premissa fonamental el fet de fer compatible la necessària protecció i defensa enfront dels incendis forestals amb la conservació i la preservació dels valors ambientals dels parcs.  
  
La revisió d'ambdós plans ha sigut sotmesa al procediment d'Estimació Ambiental Simplificada, havent obtingut els corresponents informes ambientals i territorials estratègics favorables.  
  
Conforme amb l'anterior i a proposta del director general de Prevenció d'Incendis, resolc:  
  
Article 1. Aprovació de la revisió i contingut  
Aprovar la revisió del Pla de prevenció d'incendis forestals del parc natural del Penyal d'Ifac i la Revisió del Pla de prevenció d'incendis forestals del parc natural del Montgó.  
Les revisions dels plans estan estructurades en quatre blocs:  
1. Anàlisis i diagnòstic: inclou informació detallada dels incendis ocorreguts en l'àmbit de l'espai natural durant els últims deu anys, anàlisi comparativa amb l'anàlisi històric d'incendis del pla que es revisa i diagnòstic de la situació actual.  
2. Pla d'actuacions per a la prevenció de la iniciació de les causes d'incendis: inclou mesures normatives, de conciliació, de difusió, d'actualització de la zonificació del risc d'incendi i de vigilància.  
  
3. Pla d'actuacions per a la prevenció de la propagació: inclou l'elaboració d'un estudi de punts estratègics per a la prevenció d'incendis, l'execució de les infraestructures previstes en el pla de prevenció d'incendis de la demarcació corresponent, la millora d'àrees d'ús públic i el foment d'activitats agropecuàries.  
4. Memòria economicofinancera elaborada amb un horitzó de deu anys.  
Tots els documents que componen la revisió dels plans, elaborats per a una major operativitat exclusivament en format digital, seran accessibles a través de la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica.  
  
  
Article 2. Autorització per al desenvolupament i l'execució  
Es faculta al director general competent en prevenció d'incendis forestals, al director general del medi natural i avaluació ambiental i al director general competent en agricultura, ramaderia i pesca perquè, en l'àmbit de les seues atribucions, dicten les disposicions i adopten les mesures necessàries per al desenvolupament i foment dels plans revisats.  
  
Article 3. Caràcter subsidiari  
El contingut de la present revisió del Pla de prevenció d'incendis forestals del parc natural del Penyal d'Ifac i del pla de prevenció d'incendis forestals del parc natural del Montgó, constitueix la directriu tècnica en aquesta matèria en l'àmbit dels parcs, sense perjudici del que s'estableix en la normativa general de prevenció d'incendis forestals, com en el seu marc legislatiu propi, en concret el Decret 260/1993, de 30 de desembre, del Govern Valencià, pel qual s'aprova el Pla rector d'ús i gestió del parc natural del Penyal d'Ifac (DOGV 2190, 21.01.1994), el Decret 40/2015, de 2 d'abril, del Consell, d'ampliació dels límits del parc natural del Penyal d'Ifac, i de modificació del Decret 1/1987, de 19 de gener, pel què es declara el parc natural del Penyal d'Ifac i del Decret 260/1993 (DOGV 7500, 08.04.2015), el Decret 180/2002, de 5 de novembre, del Govern Valencià, pel qual s'aprova Pla d'Ordenació dels Recursos Naturals del Montgó (DOGV 4374, 08.11.2002), i el Decret 229/2007, de 23 de novembre, del Consell pel qual s'aprova el Pla rector d'ús i gestió del parc natural del Montgó (DOGV 5648, 27.11.2007).  
  
Contra aquesta resolució que entrarà en vigor l'endemà de la publicació en el Diari Oficial de la Generalitat Valenciana, les persones interessades poden interposar recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen l'article 10 i concordants de la Llei reguladora de la jurisdicció contenciosa administrativa.  
Tot això sense perjudici d'interposar recurs potestatiu de reposició davant de la consellera d'Agricultura, Desenvolupament Rural, Emergència Climàtica i Transició Ecològica, en el termini d'un mes des de l'endemà de la seua publicació en el Diari Oficial de la Generalitat Valenciana, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic.  
  
València, 9 de setembre de 2020.- La consellera: Mireia Mollà Herrera.